钦定古今图书集成/明伦汇编/人事典/第036卷 > 《素问》 > 《内则》
## 钦定古今图书集成/明伦汇编/人事典/第036卷 > 《素问》 > 《内则》

九年，教之数日。

〈注〉“数”日知朔望与《六甲》也。

儿，《世说》：扬子云言“吾家童乌，九岁预吾元文。”

《后汉书班固传》：“固字孟坚，年九岁能属文，诵《诗》《书》。及
长，遂博贯载籍，九流百家之言，无不穷究。”

《杨厚传》：“厚母初与前妻子博不相安，厚年九岁，思令
和亲，乃托疾不言不食。母知其旨，瞿然改意，恩养加
笃。博后至光禄大夫。”

《申屠蟠传》：蟠字子龙，陈留外黄人也。九岁丧父，哀毁
过礼，服除不进酒肉十馀年，每忌日辄三日不食。
《世说》：崔骃有文才，不其县令往造之。骃子瑗年九岁，
书门曰：“‘虽无干木，君非文侯，何为光光入我闾里’？令
见之，问骃曰：‘必儿所书’。”召瑗使书，乃书曰：“君使臣以
礼，臣事君以忠。”

徐孺子年九岁，常月下戏。人语之曰：“若令月中无物，
当极明邪？”徐曰：“不然。譬如人眼中有瞳子，无此必不
明。”

《儿世说》：黄香九岁失母，思慕憔悴，事父，夏则扇其枕
簟，冬则温其被席，京师号曰：“天下无双，江夏黄童。”
《幼童传》：“杨氏子者，梁国人也，九岁甚聪慧。孔君平诣
其父，父不在，乃呼儿出，为设果，果有杨梅，指以示儿：
‘此君家果’。儿即答曰：‘未闻孔雀是夫子家禽’。”

《魏志司马朗传》：“朗字伯达，河内温人也。九岁，人有道
其父字者，朗曰：‘慢人亲者，不敬其亲者也’。客谢之。”
《晋书王延传》：“延字延元，西河人也。九岁丧母，泣血三
年，几至灭性，每至忌日，则悲啼一旬。继母卜氏遇之
无道，恒以蒲穰及败麻头与延贮衣。其姑闻而问之，
延知而不言，事母弥谨。”

《刘殷传》：殷曾祖母王氏，盛冬思菫而不言，食不饱者
一旬矣。殷怪而问之，王言其故，殷时年九岁，乃于泽
中恸哭曰：“殷罪衅深重，幼丁艰罚，王母在堂，无旬月
之养。殷为人子而所思无获，皇天后土，愿垂哀愍。”声
不绝者半日，于是忽若有人云：“止，止声。”殷收泪视地，
便有菫生焉，因得斛馀而归，食而不减，至时菫生乃
尽。

《桂苑丛谈》：崔英年九岁，在秦王苻坚宫内读书。坚殿
上方卧，诸生皆趋，英独缓步，怪而问之。英曰：“陛下如
慈父，非桀纣君，何用畏乎？”又问：“卿读何书？”曰：“孝经。”坚
曰：“有何义。”曰：“在上不骄。”坚为之起，更问“有何义？”曰：“自
天子至于庶人章，上爱下，下敬上。”坚曰：“卿好待，十七
必用卿为大夫。”英曰：“日月可重见，陛下至尊不可再
睹洪恩士或可用则用何在”后期坚曰：“须待十七必
召卿也。”及期拜谏议大夫。

《小名录》：“后燕慕容农，字厚，小字恶奴，垂第三子也。年
九岁问太史黄。”曰：“俗称参辰相见，万人相食，各自
一宿，何为如是？”曰：“昔高辛氏有二子，长曰伯阏，主
辰；次曰实沈，主参，日寻干戈，自相征讨。后帝不藏，使
伯阏主辰，实沈主参，别而离之，相见则争，故《代传》言。”
然农曰：“天有定宿，以人甄之，而成憎爱。二子之前，参
辰云何？”“不能对，垂深奇之。”
《梁书刘霁传》：“霁年九岁，能诵《左氏传》，宗党咸异之。”
《陈书。虞荔传》：“荔幼聪敏，有志操，年九岁，随从伯阐候
太常陆倕，倕问五经，凡有十事，荔随问辄应，无有遗
失，倕甚异之。”

《顾野王传》：“野王幼好学，九岁能属文，尝制《日赋》，领军
朱异见而奇之。”

《徐陵传》：陵子份少有父风，年九岁，为《梦赋》，陵见之，谓
所亲曰：“吾幼属文，亦不加此。”

《魏书任城王云传》：“云子澄。澄子顺，字子和。九岁师事
乐安陈丰，初书王羲之《小学篇》数千言，昼夜诵之，旬
有五日，一皆通彻。丰奇之，白澄曰：‘丰十五从师，迄于
白首，耳目所经，未见此比。江夏黄童，不得无双也’。澄
笑曰：‘蓝田生玉，何容不尔’！”

《陆俟传》：“俟子馛，馛子琇，字伯琳，馛第五子。母赫连氏，
身长七尺九寸，甚有妇德，馛有以爵传琇之意。琇年
九岁，馛谓之曰：‘汝祖东平王有十二子，我为嫡长，承
袭家业。今已年老，属汝幼冲，讵堪为陆氏宗首乎？琇
对曰：‘苟非斗力，何患童稚。馛奇之，遂立琇为世子’’。”
《北齐书李铉传》：铉九岁入学，书《急就篇》，月馀便通。
《周书李贤传》。贤幼有志节，不妄举动。尝出游，遇一老
人，须眉皓白，谓之曰：“我年八十，观士多矣，未有如卿
者。必为台牧，卿其勉之。”九岁从师受业，略观大旨而
已，不寻章句。或谓之曰：“学不精勤，不如不学。”贤曰：“夫人各有志，贤岂能彊学待问，领徒授业耶？唯当粗闻
教义，补己不足。至如忠孝之道，实铭之于”心。问者惭
服。

《隋书陆爽传》：爽祖顺宗，魏南青州刺史。父概之，齐霍
州刺史。爽少聪敏，年九岁就学，日诵二千馀言。齐尚
书仆射杨遵彦见而异之，曰：“陆氏代有人焉。”

《于仲文传》：仲文字次武，建平公义之兄子。父寔，周大
左辅，燕国公。仲文少聪敏，髫龀就学，耽阅不倦。其父
异之曰：“此儿必兴吾宗矣。”九岁尝于云阳宫见周太
祖，问曰：“闻儿好读书，书有何事？”仲文对曰：“资父事君，
忠孝而已。”太祖甚嗟叹之。

《杜整传》：“整少有风概。九岁丁父忧，哀毁骨立，事母以
孝闻。”

《杨异传》：“异美风仪，沉深有器局，髫龀就学，日诵千言，
见者奇之。九岁丁父忧，哀毁过礼，殆将灭性。”

《唐书张士衡传》：士衡，瀛州乐寿人。父文庆，北齐国子
助教。士衡九岁居母丧，哀慕过礼。博士刘轨思见之，
为泣下，奇其操，谓文庆曰：“古不亲教子，吾为君成就
之。”乃授以诗礼。

《苏味道传》：味道九岁能属辞，与里人李峤俱以文翰
显，时号“苏李。”

《李泌传》：元宗开元十六年，悉召能言佛道孔子者，相
答难禁中有员俶者，九岁升堂，词辩注射，坐人皆屈。
帝异之曰：“半千孙固当然。”

《白居易传》：“居易工诗，九岁暗识声律。”其笃于才章，盖
天禀然。

《后村诗话》：李烈祖为徐温养子，年九岁，咏灯诗云：“主
人若也勤挑拨，敢向尊前不尽心。”徐不复常，儿待之。
《宋史元绛传》：绛字厚之，钱塘人。生而敏悟，五岁能作
诗，九岁谒荆南太守，试以三题上诸朝，贫不能行。长
举进士。

《王禹偁传》：“禹偁字元之，济州钜野人。世为农家，九岁
能文，毕士安见而器之。”

《王应麟传》。“应麟字伯厚，庆元府人。九岁通六经。淳祐
元年举进士，历江西制置使，翰林学士。”

《任谅传》：谅字子谅，眉山人，徙汝阳。九岁而孤，舅欲夺
母志，谅挽衣泣曰：“岂有为人子不能养其亲者乎？”母
为感动而止。谅力学自奋，年十四，即冠乡书，登高第。
《孙固传》：固字和父，郑州管城人。幼有立志，九岁读《论
语》曰：“吾能行此”，徂徕、石介一见以公辅期之。

《元史齐荣显传》：“荣显字仁卿，聊城人。父旺金，同知山
东西路兵马都总管。荣显幼聪悟，总角与群儿戏，画
地为战阵，端坐指挥，各就行列。九岁代父任为千户，
佩金符，从外舅严实来归，屡立战功。”

《韩性传》：“性九岁通《小戴礼》，作大义，操笔立就，文意苍
古，老生宿学皆称异焉。”

《廉希宪传》：“希宪幼魁伟，举止异凡儿。九岁，家奴四人
盗五马逃去，既获时，于法当死，父怒，将付有司，希宪
泣谏止之，俱得免死。”又尝侍母居中山，有二奴醉出
恶言，希宪曰：“是以我为幼也。”即送系府狱杖之。皆奇
其有识。

《明外史朱善传》：“善九岁通经史大义，能属文。”

《礼记》：